Diari Oficial de la Generalitat Valenciana


Sumari del DOGV 5415, del 27-12-2006 (2006/14628)

ORDE de 13 de desembre de 2006, de la Conselleria de Justícia, Interior y Administracions Públiques per la qual es regula el Fons d'Ajudes Socials per al personal laboral al servei de l'administració del Consell i dels seus organismes autònoms.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5415

Data del DOGV
:   27-12-2006

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2006/14536


Data del document
:   13-12-2006

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Correcció d'errades

 Descriptors 

:   * suport econòmic
    * funció pública
    * ajuda pública
    * funcionari
    * prestació social
    * personal contractat
    * ajuda social

ORDE de 13 de desembre de 2006, de la Conselleria de Justícia, Interior y Administracions Públiques per la qual es regula el Fons d'Ajudes Socials per al personal laboral al servei de l'administració del Consell i dels seus organismes autònoms. [2006/14204]  
La Direcció General d'Administració Autonòmica, d'una banda, i les organitzacions sindicals UGT-PV i CCOO-PV, d'una altra, van subscriure el 30 de setembre de 2005 en el si de la CIVE un acord per a l'adopció de criteris de distribució del fons d'ajudes socials dels anys 2000, 2001, 2002, 2003, 2004, 2005 i següents. Aquest fons troba el seu fonament en l'article 29.3 del II Conveni Col.lectiu per al personal laboral al servei de l'administració autonòmica   
L'Acord de la CIVE preveu que els criteris de distribució dels fons d'ajudes socials de l'any 2005 i següents siguen diferents del criteri de la quantia lineal per mes treballat que va inspirar l'Orde de 21 de novembre de 2005, de la Conselleria de Justícia, Interior i Administracions Públiques per als anys compresos entre el 2000 i 2004. És per això pel que cal dictar les normes que regulen el procediment que regisca les convocatòries dels fons de l'any 2005 i següents.  
Aquesta orde s'estructura en dos capítols. En el primer, disposicions generals, es regula l'àmbit d'aplicació, les modalitats, el procediment per a la gestió de les ajudes, la documentació que cal presentar i la Comissió del Fons d'Ajudes Socials que és l'encarregada d'estudi i gestió de les sol.licituds que es presenten.  
En el capítol segon es regulen les disposicions específiques com ara documentació i requisits específics per a cada modalitat d'ajuda i les esmentades modalitats.  
D'altra banda, cal destacar que l'annex I conté els models de sol.licitud de les ajudes i l'annex VI reflecteix el contingut del fitxer de dades de caràcter personal, que s'aprova en l'article 23.   
Per tot l'anterior, i complits els tràmits de l'article 49 bis de la Llei 5/1983, de Govern Valencià, i fent ús de les facultats que em confereix l'article 35.e) de la Llei 5/1983, de 30 de desembre,   
DECRETE  
CAPÍTOL I  
Disposicions generals  
SECCIÓ 1a ÀMBIT D'APLICACIÓ I MODALITATS  
Article 1. Concepte, objecte i contingut de les ajudes  
1. Aquesta orde regula el contingut, el procediment de gestió i la resolució dels fons d'ajudes socials per al personal que haja prestat serveis en règim de dret laboral en l'administració del Consell i els seus organismes autònoms durant l'any objecte de la convocatòria.  
2. Les ajudes regulades en aquesta orde estan encaminades a promoure el benestar social del personal laboral al servei de l'administració del Consell i dels seus organismes autònoms i el benestar dels seus familiars, sempre que queden acreditades les condicions que s'establisquen en cada cas.  
3. Els fons d'ajudes socials es gestionaran mitjançant l'aplicació de criteris compensatoris i progressius que tendisquen a beneficiar al nombre més gran de treballadors.  
Article 2. Definicions  
1. A l'efecte d'aquesta orde es considera modalitat d'unitat familiar:   
a) La integrada pels cònjuges no separats legalment o per la parella de fet i, si n'hi ha:  
1r. Els fills menors de 25 anys, sempre que convisquen amb el sol.licitant i no perceben rendes;  
2n. Els fills majors d'edat incapacitats judicialment subjectes a pàtria potestat prorrogada o rehabilitada, o amb grau de minusvalidesa igual o superior al 65% que no reben cap renda;  
3r. Les persones amb 65 anys complits que acrediten parentiu de primer grau amb el sol.licitant, per consaguinitat o afinitat, i convisquen al domicili d'aquest;  
4t. Les persones incapacitades judicialment subjectes a pàtria potestat prorrogada o rehabilitada, o amb grau de minusvalidesa igual o superior al 65% que no reben cap retribució i que acrediten segon grau de parentiu, per consaguinitat o afinitat, amb el sol.licitant al domicili del qual haurà de conviure.  
b) En el cas de separació legal o quan no hi haja cap vincle formalitzat legalment, la formada pel progenitor i totes les persones que, convivint amb ell, es troben en algun dels supòsits descrits en l'apartat 1a).  
2. Així mateix, a l'efecte d'aquesta orde, s'entén per:  
a) Parella de fet: la persona que respecte de la persona de referència manté una relació que pot acreditar a través de la inscripció en un registre públic oficial d'unions de fet;  
b) Discapacitat: la condició de l'individu que s'acredita mitjançant certificat oficial de minusvalidesa expedit per la conselleria competent en la matèria o, si és el cas, òrgan equivalent d'altres administracions públiques;  
A l'efecte d'aquesta orde els termes minusvàlid, discapacitat i disminuït s'entenen termes equivalents;  
c) Víctima de violència de gènere: la situació que s'acredita mitjançant l'orde de protecció a favor de la víctima. Excepcionalment, serà títol d'acreditació d'aquesta situació, l'informe del Ministeri Fiscal que indique l'existència d'indicis que la treballadora afectada és víctima de violència de gènere fins que es dicte l'orde de protecció;  
d) Familiar de primer grau en línia directa, per consanguinitat o afinitat: pares, fills, pares polítics i cònjuge o parella de fet de la filla o fill;   
e) Familiar de segon grau en línia directa o col.lateral, per consanguinitat: germans, iaios, néts; o per afinitat: germans, iaios i néts del cònjuge o parella de fet.  
Article 3. Modalitats d'ajudes socials  
Les modalitats de les ajudes socials són:  
a) ajuda educativa,  
b) ajuda per a pròtesi i ortesi,  
c) ajuda per a tractaments especials del sol.licitant i de persones a càrrec seu,  
d) ajuda per a escoles infantils,  
e) ajuda per a lloguer d'habitatge,  
f) ajuda per a reproducció assistida,  
g) ajuda per a despeses per adopció i  
h) ajuda per a al.lèrgies i intoleràncies.  
Article 4. Sol.licitant  
1. Podran sol.licitar les ajudes mencionades en l'article 3 tots els treballadors en actiu o en excedència voluntària per atenció de fills o de familiars de l'administració del Consell de la Generalitat o dels seus organismes autònoms, en règim de dret laboral, tant de caràcter fix com temporal durant l'any objecte de la Convocatòria, amb la sol.lictud prèvia.  
2. Cada sol.licitant podrà percebre una única prestació per beneficiari, modalitat i exercici econòmic, excepte indicació contrària en les disposicions específiques de cada una d'aquestes.   
3. En aquells supòsits en què dos sol.licitants tinguen beneficiaris comuns, només un d'ells causarà dret en favor dels mateixos per beneficiari, modalitat i exercici econòmic.  
Article 5. Requisits  
1. La despesa per la qual se sol.licita l'ajuda ha d'haver-se produït des de l'1 de gener al 31 de desembre de l'any objecte de la convocatòria, excepte allò que s'ha exceptuat en la regulació específica de cada ajuda.  
2. Les sol.licituds, segons modalitat, han de reunir els requisits que per a cada una d'elles s'especifiquen en el capítol II, sense perjuí de les incompatibilitats de l'article 21.  
SECCIÓ 2a. COMISSIÓ DEL FONS D'AJUDES SOCIALS  
Article 6. Comissió del Fons d'Ajudes Socials  
1. La Comissió del Fons d'Ajudes Socials (COFOSO) serà l'encarregada de l'estudi i gestió de les sol.licituds que es presenten amb l'assistència tècnica del servei competent en matèria de relacions sindicals.  
2. La Comissió del Fons d'Ajudes Socials, integrada per representants de l'administració del Consell i dels seus organismes autònoms i per representants dels sindicats, té el caràcter de comissió paritària.  
3. Cada una de les organitzacions sindicals amb representació en la Comissió d'Estudi, Interpretació i Vigilància del II Conveni Col.lectiu del personal al servei de l'administració autonòmica proposarà dos representants de la seua organització sindical i els dos suplents.  
4. La representació de l'administració estarà composta per quatre membres i els seus respectius suplents. Aquests seran proposats per la direcció general competent en matèria de funció pública.  
5. Per a cada convocatòria els membres de la Comissió del Fons d'Ajudes Socials seran nomenats per l'Orde referida en l'article 12.  
6. La presidència i secretaria de la Comissió del Fons d'Ajudes Socials recauran en els representants de l'administració.  
7. El règim jurídic d'aquest òrgan col.legiat serà l'establit en el títol II, capítol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
SECCIÓ 3a. DOCUMENTACIÓ  
Article 7. Models i instància  
1. Els models que s'utilitzaran per a demanar aquestes ajudes són els que s'aproven en l'annex I d'aquesta orde i la seua descripció és la que segueix:  
a) Model 0, Sol.licitud general per al fons d'ajudes socials del personal laboral;  
b) Model 1, Ajuda educativa;  
c) Model 2, Ajuda per a pròtesi i ortesi;  
d) Model 3, Ajuda per a tractaments especials del sol.licitant i de persones a càrrec seu;  
e) Model 4, Ajuda per a escoles infantils;  
f) Model 5, Ajuda per a lloguer d'habitatge;   
g) Model 6, Ajuda per a reproducció assistida;   
h) Model 7, Ajuda per a despeses per adopció;  
i) Model 8, Ajuda per a al.lèrgies i intoleràncies.  
2. Els models estaran disponibles a les oficines públiques de l'annex II, així com en la pàgina web de la conselleria competent en matèria de funció pública amb l'adequat direccionament.  
3. La instància dels sol.licitants constarà, obligatòriament, d'un model de sol.licitud general i de tant models d'ajudes com el sol.licitant presente sempre tenint en compte les regles d'incompatibilitats de l'article 21.  
4. En el model de sol.licitud general es farà constar el nombre total de models que es presenten i inclourà en el còmput el model de sol.licitud general.  
5. La instància s'acompanyarà dels documents que resulten preceptius conforme al que disposen els articles 8 i 9.  
Article 8. Documentació general  
1. Els sol.licitants, a l'efecte d'acreditar els membres que integren la seua unitat familiar, presentaran obligatòriament junt amb la seua sol.licitud la documentació següent:  
a) Fotocòpies del DNI del sol.licitant i de tots els membres que integren la seua unitat familiar cotejades per funcionari públic;  
b) Certificat de convivència expedit per l'Ajuntament de residència per a determinar els membres integrants de la unitat familiar;  
c) Fotocòpia acarada per funcionari públic del llibre de família o del certificat del registre d'unions de fet que acredite la inscripció en aqueix registre;  
d) Quan procedisca, fotocòpia acarada per funcionari públic del certificat oficial de minusvalidesa expedit per la conselleria competent en la matèria o, si és el cas, òrgan equivalent d'altres administracions públiques.  
2. Els sol.licitants que no estiguen donats d'alta en la nòmina de l'administració del Consell o els seus organismes autònoms, a més dels documents de l'apartat 1, presentaran obligatòriament junt amb la seua sol.licitud:   
a) El model de manteniment de tercers que és el que consta en l'annex III d'aquesta orde;  
b) Certificat de l'entitat bancària o de la caixa d'estalvis que acredite que el sol.licitant és el titular del compte bancari que indica. Aquest certificat haurà de contindre el número d'identificació internacional del compte, o codi IBAN, i haurà d'anar firmat per un empleat de l'entitat bancària o de la caixa d'estalvis.  
Article 9. Documentació específica  
1. Junt amb la seua sol.licitud i els documents que s'enumeren en l'article 8, l'interessat presentarà els documents específics que per a les modalitats d'ajuda que sol.licite es regulen en el capítol II.   
2. De la documentació específica s'han d'aportar els documents originals. No seran admesos ni tinguts en compte els documents que no complisquen aquest requisit.  
Article 10. Disposicions comunes a la documentació  
1. No tindran validesa els documents aportats amb esmenes o ratllades.  
2. A la vista de la documentació aportada, la Comissió del Fons d'Ajudes Socials podrà acordar, si és el cas, l'admissió de documents equivalents als exigits sempre que acrediten fefaentment les circumstàncies o dades corresponents.  
3. Si per qualsevol circumstància els documents exigits no són prou acreditatius, la Comissió del Fons d'Ajudes Socials podrà exigir la documentació complementària que, a aquest efecte, calguera.  
Article 11. Informació fiscal dels membres de la unitat familiar  
La informació per a acreditar els rendiments íntegres percebuts per la unitat familiar serà obtinguda directament de la base de dades de l'Agència Estatal d'Administració Tributària per la Direcció General competent, en matèria de funció pública amb l'autorització prèvia de l'interessat i dels membres que integren la seua unitat familiar, que es farà constar en el model de sol.licitud general.  
SECCIÓ 4a. PROCEDIMENT  
Article 12. Iniciació anual del procediment  
1. Anualment la publicació d'una orde de la conselleria competent en matèria de funció pública acordarà l'inici del procediment.  
2. En l'Orde constaran els punts següents:  
a) La quantia de la massa salarial que es destinarà al fons d'ajudes socials per a aqueixa convocatòria;  
b) La partida pressupostària a càrrec de què s'efectuaran els pagaments;  
c) El nomenament dels membres de la Comissió del Fons d'Ajudes Socials per a aqueix any i el dels seus suplents;  
d) Si és el cas, l'actualització de qualsevol dels annexos d'aquesta orde.  
Article 13. Presentació de sol.licituds pels interessats  
1. Les sol.licituds, en els models oficials aprovats en l'annex I, junt amb la documentació que s'assenyala en els articles 8 i 9, es presentaran a les oficines que es relacionen en l'annex II o en qualsevol punt Prop de la Generalitat així, com en qualsevol de les oficines públiques que corresponguen, de conformitat amb el que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol.licituds es presentaran en el termini que s'establisca en cada convocatòria i que serà com a mínim d'un mes, a comptar de l'endemà de la publicació en el DOGV de l'Orde regulada en l'article 12.  
Article 14. Instrucció del procediment  
1. La Comissió del Fons d'Ajudes Socials, després de comprovar els requisits formals i la documentació de cada una de les sol.licituds presentades, requerirà els interessats perquè, en un termini de 10 dies, esmenen la falta o aporten els documents assenyalats en l'article 8 amb indicació que, si així no ho fan, es considerarà que desistixen de la seua petició.  
2. El requeriment de l'apartat 1 s'efectuarà als taulers d'anuncis de les oficines públiques de l'annex II, així com en la pàgina web de la conselleria competent en matèria de funció pública, amb l'adequat direccionament, mitjançant la publicació d'un llistat en què constaran el nom de l'interessat, el seu DNI i el requisit formal que ha d'esmenar.  
3. Esmenats els requisits formals, la Comissió del Fons d'Ajudes Socials elaborarà dues llistes provisionals:  
a) La primera, amb la relació de sol.licitants les peticions dels quals siguen íntegrament desestimades i els motius;  
b) La segona, amb la relació de treballadors amb dret a la percepció d'alguna de les ajudes. S'assenyalarà el nombre total de modalitats per a les quals s'admet la sol.licitud, així com el nombre de beneficiaris en cada una d'elles. El nombre d'ajudes denegades també es reflectirà.  
Article 15. Publicitat de les llistes provisionals  
1. Les llistes provisionals de l'article 14.3 es publicaran en el DOGV.  
2. Els interessats disposaran d'un termini de 15 dies hàbils a comptar del següent al de la publicació per a presentar al.legacions.   
3. Els interessats, per a conéixer el contingut íntegre de l'acte, durant el període d'al.legacions, podran comparéixer a la direcció territorial de la conselleria competent en matèria de funció pública de la província en què residisquen, o bé accedir a la web de la conselleria competent en matèria de funció pública, amb l'adequat direccionament, on s'habilitarà un servei de consulta perquè els sol.licitants puguen obtindre la mateixa informació.  
Article 16. Regles per a la determinació de la quantia individualitzada de les ajudes  
1. Resoltes les al.legacions presentades, la Comissió del Fons d'Ajudes Socials realitzarà les operacions per a obtindre la quantia individualitzada de cada ajuda, per a la qual cosa:  
a) Ajustarà, si és el cas, les quanties de les factures als límits de les modalitats d'ajuda sol.licitades, si n'hi ha;   
b) Sumarà, per a cada sol.licitant, les quanties de les factures de les modalitats d'ajuda sol.licitades, i ajustades, si és el cas, conforme a l'apartat 1.a);  
c) Al resultat de l'apartat 1.b) s'aplicarà el coeficient del barem de l'annex IV que corresponga per a obtindre la quantia final bruta per a cada sol.licitant.  
El coeficient és el que resulte de la intersecció de la fila del tram corresponent als rendiments íntegres percebuts per la unitat familiar i la columna corresponent als membres integrants de la unitat familiar del sol.licitant.  
2. El personal que no haguera prestat serveis en règim de dret laboral durant l'any complet, objecte de la convocatòria, veurà reduïda la quantia de l'ajuda proporcionalment al nombre de mesos complets o períodes que sumen 30 dies naturals de serveis efectivament prestats, sense perjuí que, si és el cas, s'aplique el que disposa l'apartat 3.  
3. Completades les operacions anteriors:  
a) Si els recursos pressupostats foren insuficients per a atendre la suma de les quanties finals brutes d'allò que s'ha sol.licitat, s'aplicarà una reducció proporcional per al total de les quanties brutes corresponents a cada sol.licitant;  
b) Si hi haguera romanent sense adjudicar s'augmentaran, proporcionalment, totes les quanties finals brutes sempre que amb aquest augment la quantia de l'ajuda no supere l'obtinguda conforme a l'apartat 1.b).  
Article 17. Proposta de resolució  
La Comissió del Fons d'Ajudes Socials, una vegada efectuats els càlculs, redactarà la proposta de resolució que elevarà al conseller competent en matèria de funció pública.  
Article 18. Resolució del procediment  
1. L'orde de la conselleria competent en matèria de funció pública que resolga el procediment es publicarà en el DOGV i contindrà:  
a) Un llistat amb la relació de sol.licitants les peticions dels quals han sigut íntegrament desestimades i els motius;  
b) Un altre llistat amb la relació de persones a qui s'ha reconegut l'ajuda i la seua quantia total bruta així com, si és el cas, la denegació d'alguna de les ajudes sol.licitades i la causa.  
2. Els interessats, per a conéixer el contingut íntegre de l'acte, durant el període de reclamació, podran comparéixer a la direcció territorial de la conselleria competent, en matèria de funció pública, de la província en què residisquen o bé accedir a la web de la conselleria competent en matèria de funció pública, amb l'adequat direccionament, on s'habilitarà un servei de consulta perquè els sol.licitants puguen obtindre la mateixa informació.  
Article 19. Excedent  
Si adjudicades les ajudes hi ha excedent, aquest passarà a integrar-se, segons el parer de la Comissió del Fons d'Ajudes Socials, en la quantitat de les ajudes socials que es convoquen l'any següent.  
Article 20. Abonament de les ajudes  
1. A les quantitats reconegudes, se'ls aplicarà la retenció a compte de l'Impost sobre la Renda de les Persones Físiques en la quantia legalment establida.  
2. A les quantitats reconegudes se'ls aplicarà, si és el cas, els descomptes, a càrrec del treballador, de la Seguretat Social.  
3. L'ingrés de les quanties netes s'efectuarà:  
a) Per al personal que es trobe en situació d'alta en la nòmina del personal al servei de l'administració del Consell o dels seus organismes autònoms, a través del compte bancari que tinga indicat per a l'ingrés periòdic de la seua nòmina;  
b) Per al personal que no es trobe en situació d'alta en la nòmina del personal al servei de l'administració del Consell o dels seus organismes autònoms, en el compte bancari de què haja acreditat ser el titular mitjançant la documentació de l'article 8.2.  
Article 21. Incompatibilitats  
1. Les modalitats d'ajudes objecte d'aquesta orde són incompatibles amb la percepció d'altres de la mateixa naturalesa concedides per qualsevol organisme o entitat públic o privat, per a l'any objecte de la convocatòria.  
2. No es concedirà cap tipus d'ajuda, quan per aqueix concepte la Generalitat haja sufragat en tot o en part el motiu de l'ajuda.  
Article 22. Falsedat en les sol.licituds  
L'ocultació de dades, la falsedat en la documentació aportada o l'omissió de la requerida, donarà lloc a la denegació de la modalitat d'ajuda sol.licitada o pèrdua de la concedida, amb la devolució, en aquest últim cas, de les quantitats indegudament percebudes, amb independència de les responsabilitats que se'n deriven, d'acord amb la legislació vigent.  
Article 23. Creació de fitxer de dades de caràcter personal  
1. Es crea i regula el fitxer de dades de caràcter personal que es relaciona en l'annex VI amb les característiques en aquest descrites.  
2. Les dades contingudes en els fitxers s'utilitzaran per a les finalitats per a les quals es demanen, així com pel personal degudament autoritzat.  
3. El titular de l'òrgan responsable del fitxer que continga dades de caràcter personal, adoptarà les mesures de gestió i organització que calguen per a assegurar la confidencialitat, seguretat i integritat de les dades, així com les conduents a fer efectives les garanties, drets i obligacions reconeguts en la Llei Orgànica 15/1999.  
4. Les persones titulars de les dades de caràcter personal contingudes en el fitxer podran exercir els drets d'accés, rectificació i cancel.lació davant de la direcció general competent en matèria de funció pública.  
CAPÍTOL II  
Disposicions específiques dels fons  
SECCIÓ 1a AJUDA EDUCATIVA  
Article 24. Concepte i beneficiaris  
1. Aquesta prestació consistirà en una ajuda econòmica destinada a cobrir el cost de la matrícula dels estudis universitaris en universitats públiques del personal comprés en l'article 4.1 i dels seus fills menors de 25 anys.   
2. Només s'abonarà la primera matrícula de cada assignatura  
Article 25. Requisits  
1. Els beneficiaris d'aquesta modalitat d'ajuda hauran de trobar-se matriculats i cursant estudis en universitats públiques l'any acadèmic que establisca cada convocatòria.  
2. La percepció d'aquesta ajuda és incompatible amb la percepció pel beneficiari de beques, per al mateix concepte, que procedisquen d'entitats públiques.  
Article 26. Documentació  
Junt amb la sol.licitud i documentació a què es refereixen els articles 8 i 9 es presentarà la documentació següent:   
a) Certificat expedit per la Universitat que acredite la formalització de la matrícula i el nombre de vegades que s'ha realitzat la matrícula de cada assignatura;  
b) Els rebuts del curs acadèmic corresponents a l'any objecte de la convocatòria, amb independència que el pagament haja sigut fraccionat.  
Article 27. Obtenció d'informació d'ofici  
La direcció general competent en matèria de funció pública, d'ofici, amb l'autorització prèvia del beneficiari, obtindrà de les universitats corresponents la informació sobre la percepció de beques pel beneficiari.  
SECCIÓ 2a AJUDA PER A PRÒTESI I ORTESI  
Article 28. Concepte  
1. Aquesta modalitat d'ajuda consistirà en una prestació econòmica destinada a sufragar les despeses hagudes per l'adquisició de pròtesi no cobertes pel sistema de sanitat pública.  
2. L'ajuda protètica i ortèsica comprendrà els següents conceptes:   
a) Pròtesis dentàries, amb els límits de l'annex V:   
1. Dentadura completa,   
2. Dentadura superior o inferior,   
3. Empastats,   
4. Implantes osteointegrats   
b) Pròtesis oculars amb els límits de l'annex V:   
1. Ulleres graduades i substitució de vidres graduats  
2. Lents de contacte  
3. Pròtesis auditives, amb els límits de l'annex V:   
1. Audiòfons  
2. Fonació  
d) Ortesi amb els límits de l'annex V:  
1. Plantilles  
2. Calçat  
Article 29. Beneficiaris  
Podran ser beneficiaris l'empleat públic, el seu cònjuge o parella de fet i els seus fills, sempre que siguen menors de 25 anys, que no perceben rendes i que convisquen amb el sol.licitant. La previsió de l'article 4.2 no regix en aquesta modalitat d'ajuda.  
Article 30. Requisits  
1. Per a sol·licitar les ajudes per pròtesis auditives i ortesi es requereix que la seua utilització haja sigut prescrita per la sanitat pública.   
2. Per a sol.licitar les ajudes per pròtesis oculars i dentàries no es requereix que la seua utilització haja sigut prescrita per la sanitat pública.  
Article 31. Documentació  
Junt amb la sol.licitud i documentació a què es refereixen els articles 8 i 9 es presentarà la documentació següent:  
a) Informe del facultatiu en què prescriga la pròtesi o ortesi al beneficiari.  
b) Factures originals de la despesa, amb el justificant de recepció o pagat, expedides per facultatius o establiments especialitzats;  
c) Per a les pròtesis oculars s'haurà d'aportar, a més, còpia de l'informe acreditatiu de la necessitat en què s'indique la graduació òptica, que podrà ser emés per facultatiu especialista o per especialista d'establiment òptic.  
SECCIÓ 3a AJUDA PER A TRACTAMENTS ESPECIALS  
DEL SOL.LICITANT I DE PERSONES A CÀRREC SEU  
Article 32. Contingut  
Aquesta modalitat d'ajuda consistirà en el finançament de les despeses patides pel personal de l'article 4.1 en ocasió del pagament de tractaments especials no coberts per la Seguretat Social per a persones amb discapacitats físiques, psíquiques o sensorials amb els límits que, en funció del grau de minusvalidesa, s'estableixen en l'annex V.   
Article 33. Incompatibilitat  
Aquesta modalitat és incompatible amb les modalitats de les seccions 2a i 8a.  
Article 34. Beneficiaris  
Qualsevol persona integrant de la unitat familiar que acredite un grau de minusvalidesa igual o superior al 33%.  
Article 35. Documentació  
Junt amb la sol.licitud i documentació a què es refereixen els articles 8 i 9 es presentarà la documentació següent:  
a) Informe emés per centre públic de la necessitat del tractament especial;  
b) Certificat, si és el cas, de la sanitat pública relatiu a la no-cobertura per aquells d'aquestes actuacions i processos sanitaris;  
c) Còpia acarada del certificat del grau de minusvalidesa, sempre que no s'haja aportat com a documentació general;  
d) Factures originals de les despeses amb el justificant de recepció o pagat, expedides per centres o institucions de rehabilitació o ensenyament, així com per professionals especialitzats en tractaments de recuperació o rehabilitació.  
SECCIÓ 4a AJUDA PER A ESCOLES INFANTILS  
Article 36. Conceptes i beneficiaris  
Aquesta prestació consistirà en una ajuda econòmica destinada a finançar les despeses d'educació i menjador dels fills del personal de l'article 4.1 l'edat dels quals estiga compresa entre els quatre mesos i els tres anys amb el límit que s'estableix en l'annex V.  
Article 37. Documentació  
Junt amb la sol.licitud i documentació a què es refereixen els articles 8 i 9 es presentarà la documentació següent:  
a) Rebuts o factures, amb el justificant de recepció o pagat, de les despeses per guarderia i menjador abonades pel sol.licitant en els mesos de l'any objecte de la convocatòria, així com, si és el cas, l'import de la matrícula;  
b) Certificats que acrediten que ni el sol.licitant ni el seu cònjuge o parella de fet perceben ajudes del seu ajuntament de residència pels mateixos conceptes.  
SECCIÓ 5a AJUDA PER A LLOGUER D'HABITATGE  
Article 38. Concepte i beneficiaris  
1. Únicament podrà acollir-se a aquesta modalitat d'ajuda el personal de l'article 4.1 que patisca situació de violència de gènere.  
2. Aquesta prestació consistirà en una ajuda econòmica destinada a sufragar les despeses hagudes durant l'any objecte de la convocatòria per pagaments de lloguer de l'habitatge habitual amb el límit que s'estableix en l'annex V.  
3. Si el contracte d'arrendament s'ha celebrat per a compartir l'habitatge diversos arrendataris, al sol.licitant de l'ajuda només se li concedirà la part proporcional de la quantia que li corresponga, segons la seua participació en el pagament del lloguer.  
4. No es contemplaran, a l'efecte d'aquesta ajuda, els contractes d'arrendament celebrats entre el sol.licitant i els seus familiars.  
Article 39. Requisits  
El personal a què es referix l'article 38 podrà sol.licitar aquesta modalitat d'ajuda, si es donen les circumstàncies següents:   
a) Que haja sigut dictada una orde de protecció a favor de la víctima de violència de gènere;  
b) Que l'habitatge sobre el qual pesa el lloguer objecte de l'ajuda haurà d'estar dedicat a residència habitual del sol.licitant;  
c) Que no perceba cap ajuda de la Generalitat pel mateix concepte.  
Article 40. Documentació  
Junt amb la sol.licitud i documentació, a què es refereixen els articles 8 i 9, es presentarà la documentació següent:  
a) Còpia acarada de l'orde de protecció a favor de la víctima de violència de gènere. Excepcionalment, serà títol d'acreditació d'aquesta situació, l'informe del Ministeri Fiscal que indique l'existència d'indicis que la treballadora afectada és víctima de violència de gènere fins que es dicte l'orde de protecció;  
b) Còpia acarada del contracte d'arrendament amb indicació de l'import que s'ha de satisfer;  
c) En el cas que diversos arrendataris compartisquen l'habitatge, caldrà la presentació d'una declaració jurada per part de la resta d'arrendataris que indique l'import que el sol.licitant satisfà.  
SECCIÓ 6a AJUDA PER A REPRODUCCIÓ ASSISTIDA  
Article 41. Concepte i beneficiari  
Ajudes destinades a sufragar les despeses que el personal de l'article 4.1, o el seu cònjuge o parella de fet, haja generat per sotmetre's a tècniques de reproducció assistida, regulades en la vigent Llei sobre tècniques de reproducció humana assistida.  
Article 42. Requisits  
Que les tècniques, proves i tractaments tinguen lloc en centres privats.   
Article 43. Documentació  
Junt amb la sol.licitud i documentació, a què es refereixen els articles 8 i 9, es presentarà la factura, amb el justificant de recepció o pagat, en què conste la quantia total abonada per les proves realitzades durant l'any objecte de la convocatòria.  
SECCIÓ 7a AJUDA PER A DESPESES PER ADOPCIÓ  
Article 44. Concepte i beneficiari  
El personal de l'article 4.1 podrà sol.licitar aquesta modalitat d'ajuda destinada a sufragar part de les despeses que genere el procés d'adopció en què ostente la condició d'adoptant.  
Article 45. Documentació  
Junt amb la sol.licitud i documentació, a què es refereixen els articles 8 i 9, es presentarà la fotocòpia del llibre de família o interlocutòria d'adopció.  
SECCIÓ 8a AJUDA PER A AL.LÈRGIES I INTOLERÀNCIES  
Article 46. Concepte i beneficiari  
1. Aquesta prestació consisteix en una ajuda per a sufragar les despeses de l'alimentació especial de les persones amb al.lèrgies o intoleràncies amb el límit màxim que s'estableix en l'annex V.  
2. La necessitat d'una alimentació especial ha d'haver sigut prescrita per facultatiu de la sanitat pública.  
3. Podrà ser beneficiari qualsevol membre integrant de la unitat familiar.   
Article 47. Documentació  
Junt amb la sol.licitud i documentació, a què es refereixen els articles 8 i 9, es presentarà la documentació següent:  
a) Còpia acarada del certificat de la sanitat pública en què es justifique la necessitat d'una alimentació especial;  
b) Factura original amb el justificant de recepció o pagat de la despesa realitzada per alimentació especial.  
Disposició final única. Entrada en vigor  
La present Orde entrarà en vigor l'endemà de la seua publicació en el Diari Oficial de la Generalitat.  
València, 13 de desembre de 2006  
El conseller de Justícia, Interior i Administracions Públiques  
Miguel I. Peralta Viñes